Atlete drink, oortree Covid-maatreëls | Netwerk24
02 Augustus 2021 10:48
Die lewe in die Speledorp kan volgens verskeie atlete 'vervelig' wees. Foto: Getty Images
Die atlete is Vrydagaand betrap waar hulle in 'n park in die Speledorp gedrink het. Volgens Tosjiro Moeto, uitvoerende hoof van die Tokio-reëlingskomitee, is die polisie ontbied, maar dit is nie duidelik of hulle opgetree het nie.
"Ons ondersoek die saak. Ons sal die gepaste stappe doen gegrond op ons bevindings," sê hy.
Moeto het nie besonderhede verskaf oor die getal atlete wat betrokke is of hul nasionaliteite nie. Die organiseerders het voorheen gesê atlete mag slegs alkohol gebruik as hulle alleen in hul kamers is.
Partytjies en drank is normaalweg 'n kenmerk van die lewe in die Speledorp. Atlete ontspan en vier fees ná jare se uitmergelende voorbereiding sodra hul byeenkomste eindig.
Maar omdat vanjaar se sportskouspel weens die Covid-19-pandemie sonder toeskouers en volgens streng maatreëls plaasvind, word atlete daagliks getoets en tot 'n bioborrel beperk. – Reuters